1

כותרת: תוגת השמאל: יוסי ביילין ושקיעת מחנה השמאל בישראל

2 תקציר

בספטמבר 1993 חתמו יצחק רבין, ראש ממשלת ישראל, ויאסר ערפאת, יושב ראש אש״ף, על הסכם עקרונות היסטורי, במסגרתו נועדה לקום אוטונומיה פלסטינית בשטחים שישראל כבשה ב-67׳, שתהווה שלב מוקדם בדרך להסכם קבע. ההסכם, שתוכנן במפגשים חשאיים באוסלו, ביוזמת סגן שר החוץ דאז יוסי ביילין, אמור היה לנצל את חלון ההזדמנויות המדיני שנוצר במזרח התיכון לאחר קריסת ברית המועצות, כדי להביא לפיוס היסטורי בין העמים ולהשתלב בחלום ״המזרח התיכון החדש״, כפי שכינה זאת שר החוץ דאז שמעון פרס.

ואולם לאחר שהשיחות על הסדר הקבע הסתיימו בכישלון בוועידת קמפ-דיוויד 2000, פרצה אינתיפאדת אל אקצה שכללה פיגועי התאבדות והביאה לתגובות אגרסיביות מצד ישראל. מאז איבד מחנה השלום בישראל מכוחו הפוליטי כיום, לקראת תום העשור השני של המאה העשרים ואחת, נדמה כי אין אלטרנטיבה לשלטון הימין בישראל, שנמשך, למעט הפוגות קצרות, למעלה מארבע עשורים ברציפות, וגם התקווה להסדר מדיני נגוזה.

על בסיס גישה בלעדית וראשונית לארכיונו של ביילין, שם נשמרו פרוטוקולים, תעודות ומסמכים מהצדדים השונים המעורבים בתהליכים המדיני, וכן כאלו הנוגעים לסוגיות פוליטיות, כלכליות וחברתיות בישראל, ותוך כדי שימוש בביוגרפיה הפוליטית שלו – המבטאת את תמציתו של השמאל בישראל: חילוני, אשכנזי, תל-אביבי, בעל תפיסה כלכלית ניאו ליברלית - מנסה הספר למצוא את הסיבות לשקיעתו של מחנה השלום ולאתר אפשרויות חדשות לשיקומו.

לצד גילויים היסטוריים מרתקים מתולדות תהליך השלום בין ישראל לפלסטינים ולמדינות ערב, הספר מבקש לבחון סוגיות קריטיות להבנת המתרחש בחברה ובשדה הפוליטי הישראלי, ובכלל זה השפעתה של פוליטיקת הזהויות על הדומיננטיות של הימין; משמעות הנתק בין השמאל לזהות ולמסורת היהודית; הקשר בין אובדן הערכים הסוציאליסטים של השמאל לחולשתו הנוכחית; המתח העדתי כביטוי לשסע המרכזי בפוליטיקה הישראלית המשפיע על התמיכה בשלום; חולשתה של ״פרדיגמת השלום הליברלי״ שהונחה בבסיס תהליך השלום, והאופן שבו היחסים המורכבים בין דת, חילוניות ולאומיות במזרח התיכון עיצבו ועדיין מעצבים את המתרחש בשדה החברתי, הפוליטי והמדיני בישראל, וכיצד אטימותם של מובילי התהליך המדיני לסוגיות הנוגעות לדת ולזהות מזרחית עמדו בעוכרי התהליך.

3 תיאור מלא

על רקע הדומיננטיות של הימין בישראל בעשורים האחרונים, ״תוגת השמאל״ מבקש להציג תשובה מקיפה לשאלה מדוע מחנה השלום והשמאל בישראל איבד מכוחו? הספר מציג מחקר סוציו-היסטורי, הנעזר בחשיפה בלעדית לארכיונו של יוסי ביילין - מי שנחשב לארכיטקט של הסכם אוסלו, והניח את התשתית האידיאולוגית למהלכים חברתיים, כלכליים ומדיניים של מפלגת העבודה בעשורים האחרונים – בארכיונים נוספים ובספרות המחקר הרלבנטית.

המחקר יוצא מנקודת הנחה כי אף שעל פניו מחנה השלום והשמאל הישראלי משקף את הזרם הליברלי, ואילו מחנה הימין והמפלגות הניציות שייכות למחנה השמרני, המציאות הישראלית מורכבת יותר: במובנים רבים, הקשורים לתפיסות כלכליות, לסוגיות של זהות ותרבות דווקא השמאל מאמץ עמדות שמרניות המשרתות את המעמד הגבוה, ואילו הימין מציע פלורליזם ומדיניות סוציאלית ״המטיבה עם העם״, בלשונו של האב המייסד של הליכוד מנחם בגין.

כדי להשיב על השאלה המעצבת את המערכת הפוליטית בישראל בעשורים האחרונים – דעיכתו של השמאל - הספר מבקש לזהות זיקה בין כישלון התהליך המדיני לעמדות כלכליות וחברתיות שמאפיינות את מחנה השמאל. פרט לנטישת הזיקה לערכים המקוריים של השמאל הציוני, קרי העמדות הסוציאליסטיות, השמאל סובל מכך שהוא אינו מזוהה עם הממד היהודי, ואינו נתפש כמחויב למורשת. כשראש ממשלת ישראל, בנימין נתניהו, אמר לרב כדורי ב–1997 'השמאל שכח מה זה להיות יהודי' הוא עשה כמובן תרגיל פוליטי ערמומי, אך בשטף הביקורת עליו נדחקה העובדה שהוא נגע בעצב חשוף: איזה מנהיג שמאל שם את יהדותו במרכז?" השמאל הישראלי שואף לתקן את החברה על פי הדגם האירופי וחותר לשלום כדי לחיות בשלווה כמו באמריקה הצפונית. אין זה אומר שהפתרונות שהוא מחפש הם 'לא יהודיים' בהכרח; אך הם אינם משוגרים לציבור כשהם מעוגנים בנימוקים מהמקורות, אינם נשמעים כנובעים מהדאגה להמשך הקיום והזהות היהודית. השמאל הישראלי לא שכח להיות יהודי, אבל אם הוא חפץ חיים עליו להזכיר ביתר שאת כי הוא חלק מרכזי מהמגוון שביהדות. השמאל הישראלי סובל מכך שבניגוד למתקיים בקהילה היהודית בארה״ב, בישראל אין יהדות ליברלית, הימין הפך להיות נושא הדגל של עמדה פרו יהודית ופרו מסורתית. יתרה מכך: מאז 1967 הפך הממד הטריטוריאלי, כלומר היחס לארץ ישראל השלמה, למגדיר מרכזי של זהות ועמדה פרו-יהודית, ומשום נכונותו של השמאל להתפשר על השטחים, ללא יציקת תוכן מסורתי לעמדותיו, השמאל נתפס כמציע פתרונות התלושים מהזיקה לזהות היהודית. בהקשר זה, גם העובדה שבקרב מנהיגי השמאל והתהליך המדיני ניכר ניכור מובהק לתרבות המזרחית והערבית עמדה בעוכרי התהליך. למעשה, השמאל הישראלי מבקש לכאורה שלום עם הפלסטינים, אך מאידך גיסא הוא מבקש להשיג זאת באמצעות נוסחת הפרדה בין ישראל לפלסטינים והתנערות מזיקה לתרבות ולמרחב הערבי – מה שמעמיד אותו בעמדה פרדוקסלית.

4

תוכן העניינים

**הקדמה:** בחינה היסטורית של תהליכי השלום מאז עידן אוסלו ועד ימינו, תוך כדי מיקומם של עמדת ביילין ומפלגת העבודה מאז שנות התשעים על הרצף ההיסטורי של מדיניות החוץ של ישראל מאז שנותיה המעצבות. ההקדמה כוללת דיון מתודולוגי והסבר באשר לבחירה בביילין כגיבור המרכזי של המחקר: גם בשל איכות ארכיונו המגוון; גם בשל התפקידים המכריעים שמילא בניסוח והוצאה לפועל של האידיאולוגיה של השמאל, מאז שנות השמונים ועד העשור הראשון של המאה ה-21, וגם משום שהביוגרפיה שלו משקפת את הדמות המרכזית בשמאל הישראלי: אשכנזי, חילוני, משכיל, וליברלי בעמדותיו (ההקדמה כוללת דיון על ההבדל בין המחנה הליברלי למחנה השמאל בישראל) החברתיות והכלכליות.

**פרק ראשון: על החלום ושברו**: מסע היסטורי קצר לימי ראשית התנועה הציונית בראשית המאה העשרים שנועד לספר על סבא של ביילין, שהשתתף בקונגרס ״אוגנדה״ והתנגד להצעת הרצל למצוא שם מקלט לילה ליהודים, שכן ארץ ישראל עמדה במוקד תפיסתו את הלאומיות היהודית המודרנית, דרך עליית המשפחה לארץ ישראל, במסגרת העלייה השלישית, הבורגנית יותר באופייה, וכל זאת על רקע התפתחות הפרוייקט הציונות בימי היישוב.

הנכד, יוסף ביילין, מייצג את בני הדור שנולדו בישראל עם הקמתה ב-1948. הפרק מתאר את התלהבותו בימי בגרותו מהפרוייקט הציוני ומעמדות הממסד. הוא אף אימץ מסורות דתיות מסויימות, שבהן ראה הצדקה לתפיסתו את הלאומיות, וכחייל במלחמת ששת הימים נסחף בשמחת הניצחון וכיבוש השטחים. הביוגרפיה שלו עד שלב זה היא סיפורו של דור שלם של ישראלים, אשר רק בעקבות מלחמת יום הכיפורים חוו משבר אישי ולאומי: ביילין, שהשתתף במלחמה כאלחוטן ברשת הקשר של הפיקוד העליון, נחרד להאזין לבכירי מפא״י ההיסטורית והגנרלים שלה בחולשתם. הוא נטש את הדת בעקבות אכזבתו, והחל להתייחס בחשדנות לממסד הישראלי ולעיוורונו כלפי הצורך בפשרה ונסיגה מהשטחים תמורת שלום.

**פרק שני: צעדים פוליטיים ראשונים:** בשנת 1977 חל מהפך פוליטי בישראל, בין היתר בהשפעת האכזבה מתוצאות מלחמם יום הכיפורים, ולראשונה בתולדות הציונות גלגולה של המפלגה הרוויזיוניסטית, הליכוד, מעפיל לשלטון. בעקבות המהפך מציע יו״ר מפלגת העבודה, שמעון פרס, לביילין, שהיה עד אז עיתונאי ודוקטורנט למדעי המדינה, להיות יועצו ולחדש את פני המפלגה עם דור צעיר ורענן יותר. הפרק דן בהרחבה בסיבות למהפך הפוליטי, בשסע העדתי שחשף, ובהידרדרותה של מפלגת העבודה.

**פרק שלישי: מדינאות ופוליטיקה**. ביילין מצטרף לפגישות המדיניות של פרס עם אישים בעולם הערבי ומחוצה לו - במוקד הפרק רשמים מפרוטוקולים וגישות מפתיעות שחשפו מנהיגים ערבים בפני פרס וביילין. ועם זאת, מפלגת העבודה עדיין שוללת משא ומתן עם אש״ף וביילין מנסה לקרב את פרס לעמדות מתונות יותר, לאחר שבשנות השבעים תמך במפעל ההתנחלויות.

בחלקו השני של הפרק דיון על השסע האתני בישראל שעמד במוקד הבחירות של 81, שגם בהן מפלגת העבודה הפסידה. על רקע מלחמת לבנון והסכם השלום עם צרים, ביילין והדור הצעיר במפלגה מכינים תוכניות אידיאולוגיות לשינוי פני המפלגה במישור הכלכלי והמדיני. דיון על השינוי האידיאולוגי שעובר על מפלגת העבודה.

**פרק רביעי: מהאופוזיציה לאחדות:** תוצאות הבחירות של 1984 הביאו לממשלת אחדות, ופרס התמנה לראשונה כראש הממשלה למחצית הקדנציה וביילין מונה למזכיר הממשלה. במוקד הפרק נמצאת התוכנית הכלכלית שהוכנה תחת ממשלת העבודה, והחלה את עידן ההפרטות בישראל והמעבר לכלכלה פחות סוציאלית, וגם סיפורו של ״הסכם לונדון״ – אולי המתכונת המדינית הנועזת ביותר עד היום - ששמעון פרס חתם עליו ב–1987 עם המלך חוסיין. ההסכם אמור היה לכונן פדרציה משולשת של ישראל, פלסטין וירדן ולפתור את ישראל מהשטחים והתושבים שבן־גוריון ידע לא לכבוש. אך ראש הממשלה אז, יצחק שמיר, טירפד את המהלך. הפרק מביא עדויות ומסמכים חדשים על ההסכם וטירפודו על ידי שמיר, ומכניס את רעיון הקונפדרציה לקונטקסט ההיסטורי של ההצעות לשלום מאז שנות העשרים של המאה שעברה ועד ימינו. ב–50 השנים שיצאו מאז מלחמת ששת הימים לא היתה החמצה מדינית גדולה מזו.

**פרק חמישי: בעין הסערה:** שלהי שנות השמונים מביאים לשינוי במפה המדינית הגלובלית, עם שקיעתה של ברית המועצות, והשפעתם ניכרת גם במזרח התיכון. אש״ף הכריז לראשונה על הכרתו ברעיון שתי המדינות - אך מפלגת העבודה עדיין מונהגת על ידי הדור הוותיק שמונע שינויים בעמדותיה. למעשה, הימין והשמאל אינם שונים בעמדותיהם המדיניות, אך האינתיפאדה שפורצת בשטחים ב-1987 מתחילה להשפיע על דעת הקהל בישראל להבין כי לכיבוש יש מחיר.

חלק ב׳

**פרק שישי: המהפך הקטן גדול: מהאופוזיציה ועד אוסלו:**

ב-1990, בעודם חברי ממשלת האחדות, רקמו פרס וביילין מזימה פוליטית שיכולה היתה להשיב את השמאל לשלטון: להפיל את הממשלה ולכונן מחדש את הברית ההיסטורית בין מפא״י לחרדים, האופציה היחידה והרלבנטית עד היום לממשלת שמאל. במוקד חלקו הראשון של הפרק נמצא ניתוח של כשלון היוזמה בדגש על היחסים המורכבים בין דת, לאומיות, מסורתיות, חילוניות ומזרחיות בישראל. מכל מקום, לאחר שהיוזמה נכשלה והמפלגה חזרה לאופוזיציה, רבין ניצח את פרס בבחירות הפנימיות במפלגה, והיא נערכה לבחירות הכלליות ביוני 1992: 15 שנים לאחר המהפך מפלגת העבודה הצליחה לשוב לשלטון בקואליציה שכללה את מרצ מצד מצד שמאל ואת ש״ס, החרדית-מזרחית, מצד ימין.

חלקו השני של הפרק כולל את סיפורו של הסכם אוסלו, שתוכנן על ידי ביילין, ועל בסיס מסמכים שנחשפים לראשונה, הפרק מנתח את הסיבות, היתרונות והחסרונות של תהליך אוסלו מבחינה מדינית.

**פרק שביעי: שלום מתמודד עם מציאות:**

פרק זה עוסק בעיקרו בהתנגדות של הימין להסכם השלום, ומנתח את הוויכוח על הסכם אוסלו כקרב על זהותה של המדינה – ישראלית או יהודית יותר? מסורתית או חילונית יותר? ליברלית או רפובליקנית יותר? מזרחית או מערבית יותר? הפרק דן גם בניסיון של האליטה השלטת מצד שמאל להטביע את חותמה ועקרונותיה באמצעות ההסדר המדיני, וכן בשימוש בזירה המשפטית, לאחר שעקב שינויים דמוגרפיים וסוציולוגיים ברור היה כי מבחינה פוליטית הימין צפוי להתחזק והשמאל להתנוון.

**פרק שמיני: בעקבות רצח רבין**

ההתנקשות ברבין, הצבר האולטימטיבי, בוצעה על ידי צעיר דתי בן העדה התימנית, שהתנגד להמשך הנסיגות. אולם הפרק ממקם את מניעי הרצח ברקע סוציולוגי ואישי רחב יותר מקנאות פוליטית בלבד, לרבות אפליית המזרחים, וגם מציע ובהקשר זה עולה הדיון על חילופי אליטות בחברה, תוך כדי מתן פשר לנצחונו המפתיע של נתניהו על פרס, וחזרתו של הימין לשלטון

**פרק תשיעי: קץ הסכסוך והמשכו**

בשנת 99׳ הצליח אהוד ברק לנצח את נתניהו ולהשיב את העבודה לשלטון. הוא בחר לנסות ולפתור את הסכסוך ולהגיע להסכם קבע עם הפלסטינים בוועידה שנערכה בקמפ-דיוויד 2000. לצד מסמכים חדשים, הפרק נשען גם על גישה ראשונית ליומנו של חבר המשלחת הפלסטינית אכרם אנייה, שתיעד את השיחות בוועידה, ומנתח את כישלון המשא ומתן לנוכח הבדלים שנתגלעו בתפיסות השונות את משמעות הזמן, ההיסטוריה והיחסים בין דת ולאום, כלומר כמעין עימות בין תפיסה ״מערבית״ ל״מזרחית״, ואת האופן שבו ״פרדיגמת השלום הליברלי״ שחתרה לפיתרון פונקציונלי שנשען על חלוקה ושיפור כלכלי, והתעלם מממדים כמו דת, זיקה לערכים היסטוריים ולאדמה, עמד ברקע כישלון המשא ומתן על הסדר הקבע.

**פרק עשירי: ימי קטנות**

כישלון המשא ומתן הוביל לפרוץ האינתיפאדה השניה באוקטובר 2000 ולפיגועי התאבדות שהעלו מחדש את הליכוד לשלטון. ביילין פרש ממפלגת העבודה ונעשה למנהיג המפלגה הליברלית מרצ, אולם מאז ועד היום הציבור הישראלי מעדיף את הימין, וגם מרצ איבדה ממשמעותה. פרק זה מנתח, על רקע פרישתו של ביילין מהפוליטיקה ב-2008, את השינויים שחלו בשמאל הישראלי – דגש על אקולוגיה, איכות סביבה וערכים תרבותיים והזנחת השאלה המדינית – ומנתח את שקיעתו של מחנה השלום בהקשרים חברתיים, פוליטיים וזהותניים.

5 קהל יעד:

הספר מיועד בראש ובראשונה לחוקרים העוסקים בתחום המזרח התיכון, לימודי ישראל ולימודי יהדות. הוא יכול להלום גם תחומים רבים הנוגעים למדעי המדינה ולחקר סכסוכים ויישובם. אבל במידה רבה משום שהוא עוסק בהיסטוריה מודרנית של ישראל, כולל גילוים היסטוריים חדשים על פרשיות ידועות מהעשורים האחרונים, הוא יכול לשמש גם לקהל הרחב. פרקים מסויימים בספר יוכלו לשמש גם סטודנטים המתעניינים במזרח התיכון ובפוליטיקה ישראלית, שכן הוא מעניק רקע לפרשיות רבות בהיסטוריה ובפוליטיקה הישראלית, ומסייע להבנת החברה הישראלית. בהקשר זה הוא יכול לשמש כספר מסייע, ולא כטקסט בוק.